Sehän ei toki poliisille kuulu, miten ihmiset jonottelevat, mutta järjestyksenvalvojaa ei sovi uhkailla, kertoo poliisi.

Petri Holmberg kuvasi Verkkokaupan edessä olleen jonon pitkäperjantaina. Holmbergin mukaan paikalla oli niin paljon väkeä, että hän jäi ilman alennustuotteita.­

Raision Verkkokauppa.com-myymälän pihalla tapahtui sunnuntaiaamuna välikohtaus, jonka johdosta poliisi saapui paikalle palauttamaan järjestyksen.

Asiasta kertoi ensimmäisenä Iltalehti.

Vasta hiljattain avattu myymälä houkutteli väkeä paikalle erilaisilla pääsiäistarjouksilla. Muun muassa Playstation 4 -pelikonsolia myytiin rajoitettu määrä alennettuun sadan euron hintaan.

Tarjoukset ovat osa uuden myymälän 100 päivää kestäviä avajaisia, jossa kauppa lupaa kovia erikoistarjouksia kesäkuun puoliväliin saakka.

Komisario Marko Luotonen Lounais-Suomen poliisilaitokselta kertoo Ilta-Sanomille, että poliisi saapui paikalle aamupäivällä kello 10.20. Yksi partio riitti.

– Siellä oli jono, mutta bussilastillinen väkeä tuli ja meni suoraan jonon keulille, hän sanoo.

– Sehän ei toki poliisille kuulu, miten ihmiset jonottelevat, mutta siellä oli järjestyksenvalvoja, joka oli koittanut laittaa asioita järjestykseen. Häntä ryhdyttiin uhkailemaan, Luotonen lisää.

Luotosen mukaan järjestyksenvalvojaa uhkailtiin suullisesti, mutta hän ei osaa kertoa uhkauksen laadusta tarkemmin. Tapauksesta ei kirjattu rikosilmoitusta.

– Tilanne oli joka tapauksessa kärjistynyt ja poliisia tarvittiin. Poliisi tuli paikalle, jotta yleinen järjestys ja turvallisuus saataisiin palautettua.

Poliisi huolehti, että etuilijat siirtyvät pois jonon kärjestä. Luotonen ei osaa sanoa, jonotettiinko Verkkokaupalla sääntöjen mukaan poliisin poistumisen jälkeen.

Vaikka vastaavanlaisia jonotustapahtumia järjestetään paljon, ei poliisi useinkaan joudu puuttumaan tilanteeseen, komisario toteaa.

– Kai tätä ohittelua tapahtuu vähän joka kerta, mutta poliisin ei ole ainakaan minun muistaakseni tarvinnut aiemmin mennä paikalle.

Komisarion mukaan Lounais-Suomen poliisin pääsiäinen on vastannut normaalia viikonloppua.

– Ei erityisen levotonta, mutta ei pääsiäisrauhaakaan, Luotonen sanoo.

Olitko paikalla? Lähetä uutiskuva tai -video IS:n toimitukseen täältä!